دونیادا ۷۵۰ میلیون نفر، باشقا اؤلکه‌یه کؤچمک ایسته‌ییر.
آوروپادا ۲۰۱۵.جی ایلده کؤچمن بحرانینین اورتایا چیخماسی بیر چوخ اؤلکه‌ده درین سیاسی چالخانتیلارا یول آچدی.
اؤزللیکله آلمانیا و اتریشده کؤچمن قارشیدی سؤیلم‌لری ایله اؤنه چیخان آشیری ساغچی پارتیلر سئچیمیلردن گوجلنه‌رک چیخدی.
آمریکا بیرلشیک دؤولتلرینده ده کؤچمن قونوسو ترامپ رهبرلیگی ایله لاتین آمریکاسی اؤلکه‌لری آراسین‌دا گرگین‌لیک یاراتماغا داوام ائدیر.
آمریکا مرکزلی گاللوپ آراشدیرما شیرکتینین یئریتدیگی کوره‌سل سورغویا گؤره اؤلکه‌لرین کؤچمن آخیمینی دوردورماق اوچون گؤردوکلری تدبیرلره باخمایاراق، باشقا اؤلکه‌یه کؤچ ائتمک ایسته‌یه‌نلرین ساییسی آرتیر.
آراشدیرما دونیادا ۷۵۰ میلیون اینسانین بئله بیر ایمکانا صاحب اولمالاری حالین‌دا بیر باشقا اؤلکه‌یه کؤچ ائدجگینی اورتایا قویور.
گاللوپون آراشدیرماسی ۱۵۲ اؤلکه‌ده ۴۵۳ مین اینسان اوزرین‌ده آپاریلدی.
سؤزوگئدن آراشدیرما سیغینماچی بحرانینین هارداسا ذیروه‌ده اولدوغو ۲۰۱۵ - ۲۰۱۷ ایللری آراسین‌دا ائدیلدی.
آراشدیرما‌دا دقت چکن خصوصلاردان بیری بیر باشقا اؤلکه‌یه کؤچ ائتمک ایسته‌یه‌نلرین گئتمک ایسته‌دیگی اؤلکه‌لر سیرالاماسین‌دا آمریکانین آچیق آرا بیرینجی سیرادا یئر آلیر اولماسی.
سورغودان یولا چیخاراق ائدیلن حسابلامایا گؤره ۱۶۰ میلیون نفر آمریکایا، ۴۷ میلیون نفر کانادایا، ۴۲ میلیون نفر آلمانیایا، ۲۴ میلیون نفر سعودی عربیستانا گئتمک ایسته‌ییر.
سورغویا گؤره تورکیه‌یه گلمک ایسته‌یه‌نلرین ساییسی ۶ میلیون.
اؤلکه‌لرینی ان چوخ ترک ائتمک ایسته‌یه‌نلر ایسه سیراسییلا سیرالئون، لیبریا، هایتی، آلبانیا، ال سالوادور، کونگو، غنا، دومینیک جمهوری، نیجریه، ارمنیستان، هوندوراس، سوریه و کوزووو.
